Qashqadaryoda kuchli shamol bozorning tomini uchirib ketdi — video

Qashqadaryo viloyati Kitob tumanida 6 may kuni kuzatilgan kuchli shamol dehqon bozori tomini uchirib ketdi. Viloyat Favqulodda vaziyatlar boshqarmasi holat yuzasidan ma'lumot berdi.
Aniqlanishicha, shamol ta'sirida Kitob dehqon bozorining 50 metr kvadrat yuzadagi tom yopmasi ko'chib tushgan. Ushbu holat bo'yicha tuman FVB ga xabar kelib tushmagan.
Biroq qutqaruv xizmatidan 1 ta bo'linma voqea joyiga yetib borib, holatni bartaraf etish yuzasidan amaliy yordam ko'rsatilmoqda. Ushbu vaziyatdan hech kim tan jarohati olmagan.

Shuningdek, 5 may kuni Dehqonobod tumanida kuzatilgan yog'ingarchilik oqibatida “Jiguli”ni sel oqizib ketgan. Ushbu transport vositasi mahalliy aholi yordami bilan seldan chiqarib olingan.
Eslatib o'tamiz, Surxondaryo viloyati Uzun tumanida 5 may kuni kuchli yog'ingarchilik sabab sel kelgandi.